text: Efter dødsfald: Arbejdstider i lægevagten strammet op
  15 juli 2014 kl. 13.13
  Region Syddanmark har strammet op i vagtplanerne for lægevagten, efter at en vagtlæge overså symptomerne på en blodprop i hjertet og en 36-årig kvinde døde efterfølgende.
  Vagtlægen er siden suspenderet.
  Ifølge Fyns Stiftstidende havde lægen arbejdet 40 timer over fem dage i lægevagten op til samtalen med kvinden - heraf flere nattevagter.
  Region Syddanmark har nu gennemgået vagtplanerne for de 14 mest vagtaktive læger.
  - Vi har nu fået gennemgået vagtplanerne, og vi er foreløbigt tilfredse. Det har været nødvendigt at ændre planerne enkelte steder, hvor der kunne være tvivl om deres forsvarlighed, siger Bo Libergren (V), der er formand for sundhedssamordningsudvalget i Region Syddanmark.
  